In nomine sanctæ et individuæ Trinitatis. Ego Philippus, Dei gratia Francorum rex. Notum fieri volumus cunctis fidelibus sanctæ matris ecclesiæ, tam presentibus quam futuris, quod quidam fratres et monachi Cluniacensis monasterii adiere serenitatem nostram, humiliter postulantes, quod in teritorio Aurelianensi quamdam terram de dominio nostro ad Pontem Ossantiæ Cluniacensi ecclesiæ concederemus, et terram illam, cum ea terra quam Ingelbaldus miles, cognomine Mansellus, eisdem fratribus concesserat, et terras illas quas fideles illis largiti fuerant vel largituri erant, aut illi fratres pretio redempturi erant in supradicto Aurelianensi territorio, ab omni consuetudine et exactione, nisi quæ fratribus redderentur, de cœtero liberas et absolutas et quietas esse, pro redemptione animæ nostræ et predecessorum nostrorum, in futurum clamaremus. Quorum petitioni annuendo, prout ipsi fratres postulaverant, concessimus; et ut in perpetuum firmum et inconcussum permaneret, nostri nominis karactere et sigillo nostro inde scriptam kartulam istam firmari et corroborari manu nostra signando præcepimus (monogramme). S. Hugonis fratris regis. S. Frederici dapiferi. S. Hervæi magistri pincernarum. S. Hugonis constabularii. S. Hugonis camerarii. S. Hugonis de Pitsiaco. S. Warini de Belismo. S. Wiberti de Loisiaco. Actum publice (monogramme) Aurelianis, anno incarnati Verbi Mº LXXV, regnante Philippo rege anno XVIº. Godfridus, Parisiorum episcopus, regis cancellarius, relegendo laudavit.